作者:沈佺期
標題:和元舍人萬頃臨池玩月戲為新體
內容:春風搖碧樹，秋霧卷丹臺。複有相宜夕，池清月正開。玉流含吹動，金魄度雲來。熠爚光如沸，翩翾景若摧。半環投積草，碎璧聚流杯。夜久平無煥，天晴皎未隤。鏡將池作匣，珠以岸為胎。有美司言暇，高興獨悠哉。揮翰初難擬，飛名豈易陪。夜光殊在握，了了見沉灰。